जब सेट पर आने के लिए बुलावा आया तो हीरो ने हमसे वहीं बैठे रहने को कहा और ये कहते हुए कि वे सहगल साहब को बता देगा कि हम आ चुके हैं, चला गया। लगभग बीस मिनट बाद मनोज कुमार, मोहन सहगल साहब को लेकर अपने मेकअप रूम में आया। और बैठने से पहले ही अमिताभ को डायरेक्टर साहब से मिलवा दिया। माहौल अच्छा रहा। सहगल साहब का चेहरा भी वही बता रहा था जो कुछ देर पहले मनोज कुमार के चेहरे पर पढ़ा था। पांच मिनट तक सहगल साहब हमसे बातचीत करते रहे। फिर मुस्कराते हुए उस सीन को शूट करने सेट पर चले गये जिसमें हीरो की जरूरत नहीं थी। साथ ही कह गये कि लंच के बाद स्क्रीन टेस्ट कर लेंगे। मेकअप रूम से जाते-जाते मुझे सेट पर आने का इशारा कर गये। मैं जब सेट पर पहुंचा तो शत्रुघ्न सिन्हा पुलिस इंस्पेक्टर की वर्दी पहने अपने डायलॉग की रिहर्सल में मशरूफ़ था। मोहन सहगल साहब ने अपनी राय जाहिर करते हुए पहले तो मुझसे एक सवाल किया क्या सोचकर यह लड़का यहां एक्टर बनने आया है? मैं हैरान हूं कि ऐसा भी क्या दिखा जो नरगिस जी ने जो फोटो लेकर चोपड़ा जी के घर जा पहुंची। खैर जाने दो, खाना वाना खा लो। लंच के बाद दो सीन हैं, मुक्कमल हो जाये तो बुला लेंगे।